У зале цішыня. Вядучы аб’явіў выступленне харэаграфічнага калектыву “Задзірысты абцасік” з Маларыцкай дзіцячай школы мастацтваў. Усе з нецярпеннем чакаюць выхаду на сцэну юных артыстаў, выхаванцаў І.Д.Кавалеўскай, настаўніцы па класе харэаграфіі, каб убачыць прыгожыя харэаграфічныя кампазіцыі, якія вызначаюцца шматфігурнасцю, яркасцю малюнка і непаўторнасцю. Гледачы ўжо прызвычаіліся, што калі “Задзірысты абцасік” на сцэне, то гэта свята, усмешкі, цудоўны настрой і шмат станоўчых эмоцый ад магчымасці судакрануцца з прыгожым мастацтвам. Кожнае выступленне калектыву, створанага ў 2015 годзе, адразу западае ў душу і надоўга запамінаецца.